Johan Aleksander Auvinen

Johan Aleksander Auvinen (11. heinäkuuta 1875 Savonlinna – 24. syyskuuta 1950 Savonlinna) oli suomalainen liikemies ja kauppaneuvos, And. Auvinen Oy:n perustaja ja toimitusjohtaja.

Auvinen kävi neljä luokkaa reaalilyseota, suoritti Kuopion kauppakoulun 1893–1896 ja työskenteli sitten Lyypekissä Piehl & Fehlingin konttorissa opiskellen samalla Lyypekin kauppakoulussa. Palattuaan Suomeen hän oli aluksi työssä Häkli, Lallukka ja Kumppanin liikkeessä Viipurissa 1897 ja teki sitten opintomatkan Venäjälle. Auvinen oli toiminimi And. Auvisen prokuristina 1898–1910 ja vuonna 1910 muodostetun And. Auvinen Oy:n toimitusjohtajana 1910–1950. Hän oli myös Savonlinnan höyrylaiva Oy:n toimitusjohtajana 1900–1907 ja Saimaan höyrylaiva Oy:n toimitusjohtajana 1909–1916. Auvinen oli Keskuskauppakamarin jäsen 1920–1925, PYP:n hallintoneuvoston jäsen 1927–1943 ja Suomen sahanomistajain yhdistyksen hallituksen jäsen 1924–1941. Hän sai kauppaneuvoksen arvon 1926. Auvinen kuului Savonlinnan kaupunginvaltuustoon 1907–1911, 1913–1918, 1923–1925 ja 1929–1930.

Auvisen vanhemmat olivat olivat kauppaneuvos Anders Auvinen ja Olga Schataloff. Hän oli naimisissa vuodesta 1901 runoilijana tunnetun kansakoulunopettaja Helmi Katarina Roosin kanssa. Historioitsija, kauppaneuvos Juhani Auvinen oli heidän poikansa. Auvinen on haudattu Talvisalon hautausmaalle Savonlinnaan.

Lähteet 
 Wikiaineisto: Kuka kukin oli 1961
 Savonmaa.fi: Anders ja Johan Aleksander Auvinen

Viitteet

Suomalaiset liikemiehet
Kauppaneuvokset
Savonlinnan kaupunginvaltuutetut
Vuonna 1875 syntyneet
Vuonna 1950 kuolleet